Sigurd Verdal

Sigurd Verdal (født 4. juni 1927 i Eiken, Vest-Agder, død 27. august 2010) var en norsk lærer og politiker (Ap). 

Han ble innvalgt på Stortinget fra Vest-Agder i 1981 og satt på Tinget i tre perioder fram til 1993. Han var vararepresentant i periodene 1973 – 1977 og  1977 – 1981. Han var også aktiv kommunepolitiker og fylkespolitiker. Etter endt stortingskarriere var Verdal leder av Omsetningsrådet fra 1992 til 2000. Landbrukspolitikken var en av hans hjertesaker i det politiske liv - han satt i landbrukskomiteen og tjenestegjorde i verv under Landbruksdepartementet i til sammen 20 år.
  
I barndommen flyttet han fem år gammel til gården Verdal i Eiken, og i 1940 meldte han seg inn i Eiken AUL. Verdal tok artium ved Sørlandets gymnas og realskole i Kvinesdal 1949 og lærereksamen ved Kristiansand Lærerskole i 1953. 

I voksen alder etablerte han seg med familie i Byremo i nabokommunen Audnedal, der han først arbeidet som lærer fra 1953 til 1968, deretter som skolesjef fra 1969 til 1981.  Han var formann i Grindheim IL, styremedlem og formann i Vest-Agder skikrets, styremedlem i Norges Skiforbund, styremedlem i Vest-Agder idrettskrets, formann i Rådet for Hold skjærgården ren og styreformann for Løvebakken mållag. Han var oppmann for Sesilåmi frå starten i 1975. 

Han ble tildelt Kongens fortjenstmedalje i 1998. På årsmøtet i Vest-Agder Arbeiderparti 2010 fikk han diplom av Jens Stoltenberg for 70 års medlemskap i Arbeiderpartiet.

 9. oktober 1985 – 30. september 1989 Visepresident i Lagtinget

 1989 – 1993 medlem i Den utvidede utenriks- og konstitusjonskomitéen
 1989 – 1993 nestleder i Landbrukskomitéen
 1989 – 1993 medlem i Samferdselskomitéen
 1989 – 1993 leder i Kontrollkomitéen
 1989 – 1993 medlem i Valgkomitéen
 1985 – 1989 nestleder i Kontrollkomitéen
 1985 – 1989 medlem i Valgkomitéen
 1985 – 1989 medlem i Den utvidede utenriks- og konstitusjonskomitéen
 1985 – 1989 medlem i Landbrukskomitéen
 1985 – 1989 medlem i Kontrollkomitéen
 1981 – 1985 medlem i Landbrukskomitéen

Referanser

Eksterne lenker 
 

Stortingsrepresentanter fra Ap
Stortingsrepresentanter for Vest-Agder
Stortingsrepresentanter 1981–1985
Stortingsrepresentanter 1985–1989
Stortingsrepresentanter 1989–1993
Norske embets- og tjenestemenn
Norske idrettsledere
Personer fra Hægebostad kommune
Kongens fortjenstmedalje